# **VIRIKKEITÄ TUHKAKESKIVIIKON MESSUUN**

Tuhkakeskiviikko on arkipäivä ja tuhkamessua vietetään illalla, jolloin perinteisen kirkollisen ajanlaskun mukaan vuorokausi vaihtuu ja paastonaika alkaa. Tuhkamessu ei ole juhlamessu, vaan kirkkovuoden ainoa erityinen katumusjumalanpalvelus. Sille löytyy järjestys Jumalanpalvelusten kirjasta.

Tuhkakeskiviikon messussa voidaan osallistujien otsaan piirtää tuhkaristi katumuksen merkiksi. Tuhka on Raamatussa katumuksen, paaston ja kaiken katoavaisuuden vertauskuva. Messun painopiste voi olla joko katumuksessa, niiden syntien tunnustamisessa, jotka tunnemme tai paastoon valmistautumisessa, jolloin me voimme yhä syvemmin tulla tietoisiksi synneistämme ja puutteistamme. Siihen voiman antaa kaipaus yhteyteen Jeesuksen kanssa ja halu elää sitä uutta elämää, jonka olemme saaneet kasteessa.

Tuhkakeskiviikon messun liturginen väri on violetti. Jos halutaan, messu voidaan aloittaa vihreässä värissä, ja tehdä niin, että kesken messun, esim. saarnan kohdalla, kirkon alttari puetaan paaston violettiin. Samalla vähennetään alttarin kynttilät kahteen ja pappi vaihtaa vihreän stolan ja messukasukan violettiin. Kuorissa mahdollisesti oleva kaste-/pääsiäiskynttilä siirretään pois kirkkosalista. Jos kirkossa on alttarikaappi, sen ovet voidaan sulkea.

Erityistä huomiota messussa tulee kiinnittää eri osien tasapainoon: saarna ei saa olla liian pitkä. Tuhkamerkki voidaan antaa keskikäytävällä niin että sitä tullaan vastaanottamaan jonossa kuorialueelle.

## Saarnaideoita

Tuhkakeskiviikon messun saarnan ei kannata olla liian pitkä, sillä messussa on paljon toimintaa. Saarnassa kannattaa keskittyä tuhkakeskiviikon keskeisiin sisältöihin eli tuhkalla merkitsemiseen, Jeesuksen seuraamiseen ja paastonajan alkamiseen.

### Paasto, ketä varten

* Paasto yksityisen ihmisen elämässä
* Paasto seurakunnan elämässä
* Paasto kirkon elämässä

### Tuhka

* Mitä ainetta tuhka on? Mihin sitä käytetään?
* Tuhka katumuksen merkkinä
* Tuhka elämän merkkinä

### Sydämen suursiivous

* Avata se, mikä on suljettu
* Siivota pois se mikä on vanhaa
* Antaa tilaa uudelle

### ”Tulkaa ja katukaa”.

* Mitä oman aikamme ihminen katuu?
* Mitä oman aikamme ihminen ei kadu?
* Mitä on parannuksen tekeminen?

## Tuhkamerkin antaminen ja tuhkaseoksen valmistaminen

Jumalanpalvelusten kirjassa on ohjeita tuhkamessun viettämiseen. Tuhkamerkki voidaan piirtää niin, että seurakuntalaiset saapuvat kuoriin jonossa vastaanottamaan merkin. Tuhkalla piirretään ristinmerkki yleensä seurakuntalaisen otsaan. Tuhkamerkin jakamisen aikana voidaan laulaa virttä tai kuunnella muuta musiikkia. Tuhkalla merkittäessä tuhkamerkin antaja lausuu: ”Ota vastaan (pyhä risti) katumuksen merkki”.

Tuhkakeskiviikon messussa otsaan piirretty tuhkaristi on joissain tilanteissa aiheuttanut voimakkaita ihoreaktioita, jotka ovat johtuneet tuhkaseoksen emäksisyydestä. Sen takia kirkkokäsikirjassa olevaa ohjetta on tarkennettu. Kirkkokäsikirjan vanhassa ohjeessa sanotaan: ”Tuhkalla merkitsemisessä käytetään veteen sekoitettua hienoa tuhkaa”. Kirkkohallitus suosittelee kuitenkin käyttämään veden sijasta oliiviöljyä tai muuta hyvälaatuista ruokaöljyä.

Sopiva sekoitussuhde on esim. ½ dl tuhkaa, ½ dl oliiviöljyä, joka riittää noin sadan tuhkaristin tekemiseen. Tuhkan on oltava puhdasta puutuhkaa. Mikäli tuhkaseoksen valmistamisessa käytetään vettä, seos on valmistettava välittömästi ennen messua tai jopa välittömästi ennen tuhkaristien piirtämistä.

Tuhkakeskiviikon messu on harvoja kirkkovuoden päiviä, joille on oma toiminnallinen osio valmiina. Siten tuhkalla merkitsemistä ei kannata jättää pois. Se voi olla hyvä kokemus myös esim. rippikoululaisille. Se voi olla Jumalan rakkauden vakuutus ja muistutus siitä, että meidän tulee rakastaa Jumalaa.

Tuhkamerkin antaminen voidaan liittää myös ehtoolliselle tulemiseen. Kuorin edessä voi olla paikka, jossa sitä haluava seurakuntalainen merkitään tuhkaristillä ennen kuin hän menee vastaanottamaan ehtoollisen.

## Keskustelukysymyksiä

Jos tuhkamessussa on mukana jumalanpalvelusryhmä, siinä voidaan valmistella messua seuraavien kysymysten kautta:

* Mitä paastolla tarkoitetaan? Oletko paastonnut?
* Miten paaston merkitys ja ulkoiset muodot voivat muuttua elämäntapojen ja olosuhteiden muuttuessa?
* Mikä on paastonajan sanoma oman aikamme ihmiselle?
* Kristityt ovat paastonneet varhaisista ajoista saakka. Miksi?